Spellemann-kommentar: «Og prisen går til Kaizzz...»
For andre år på rad står Kaizers sentralt i Spellemann-viraken. Det var delte meninger om deres «opptreden» i fjor, da gitarist Terje Winterstø Røthing helte øl i hodet på Plumbo-vokalisten. I skarp kontrast til i år var dét i hvert fall en uventet hendelse. Det er vanskelig å komme på sist gang «Årets Spellemann» var så til de grader delt ut på forhånd - og da snakker jeg ikke om NRKs underlige beslutning om å dele ut den største prisen i starten av showet. I bransjen har dette vært tonen helt siden det ble klart at prisutdelingen skulle legges til Stavanger. Av mange regnet som Kaizers' «hjemmebane». Men hvorfor akkurat nå? At et band skal få den gjeveste Spellemannprisen på grunn av NRKs distriktspolitikk er i beste fall idiotisk. Kaizers er et av Norges største rockband, muligens det største. Og det lar seg ikke stikke under en stol at de har gitt jernet de siste årene, med «Violeta Violeta"-trilogien, musikal ved Rogaland Teater, «Kaizervirus», konsert-DVD, Oslo Spektrum-gig, intens turnévirksomhet. De har vært en ubetinget suksess helt siden debuten i 2001. Men - skal «Årets Spellemann» være en pris for lang og tro tjeneste? En arbeidsseier? Jeg synes ikke det. Sist «Årets Spellemann» hadde en bismak av «takk for innsatsen» var da Espen Lind fikk den for fire år siden, uten at så mange hadde fått med seg at 2008 hadde vært det store Espen Lind-året. De siste tre årene har prisen derimot føltes som en utmerkelse til navn på vei opp, for å ha skapt et unikt momentum året som gikk. Alexander Rybak fikk den på bakgrunn av én låt. Karpe Diem og Jarle Bernhoft var ikke nykommere på samme måten, men tok begge hvert sitt syvmilssteg i henholdsvis 2010 og 2011. Selv om Kaizers hadde et stort år i 2012, var det strengt tatt bare en naturlig fortsettelse av de 11 årene før. De fikk en pris i kategorien «rock» for «Ompa til du dør», men kunne i sannhet fått «Årets Spellemann» allerede da - selv om Morten Abel nok ville vært uenig. For det er og blir morsommere når up-and-coming-navn blir kveldens viktigste prisgrossist. THOMAS TALSETH
Det er vanskelig ikke å unne Kaizers Orchestra «Årets Spellemann». Sånn rent objektivt. Men utdelingen reiser spørsmål om hva denne utmerkelsen egentlig skal være.